CELEX: 32008R0615
Language: da
Date: 2008-06-23 00:00:00
Title: Rådets forordning (EF) nr. 615/2008 af 23. juni 2008 om ændring af forordning (EF) nr. 1405/2006 om særlige foranstaltninger på landbrugsområdet til fordel for de mindre øer i Det Ægæiske Hav og om ændring af forordning (EF) nr. 1782/2003 om fastlæggelse af fælles regler for den fælles landbrugspolitiks ordninger for direkte støtte og omfastlæggelse af visse støtteordninger for landbrugere

28.6.2008   
            
            
               DA
            
            
               Den Europæiske Unions Tidende
            
            
               L 168/1
            
         
      RÅDETS FORORDNING (EF) Nr. 615/2008
   af 23. juni 2008
   om ændring af forordning (EF) nr. 1405/2006 om særlige foranstaltninger på landbrugsområdet til fordel for de mindre øer i Det Ægæiske Hav og om ændring af forordning (EF) nr. 1782/2003 om fastlæggelse af fælles regler for den fælles landbrugspolitiks ordninger for direkte støtte og omfastlæggelse af visse støtteordninger for landbrugere
   RÅDET FOR DEN EUROPÆISKE UNION HAR —
   under henvisning til traktaten om oprettelse af Det Europæiske Fællesskab, særlig artikel 37,
   under henvisning til forslag fra Kommissionen,
   under henvisning til udtalelse fra Europa-Parlamentet (1), og
   ud fra følgende betragtninger:
   
               (1)
            
            
               Artikel 1 i Rådets forordning (EF) nr. 1405/2006 (2) fastlægger forordningens anvendelsesområde og definerer, hvad der forstås ved »mindre øer«. Erfaringerne med nævnte forordnings anvendelse viser, at dens anvendelsesområde bør ændres.
            
         
               (2)
            
            
               I artikel 3 i forordning (EF) nr. 1405/2006 fastlægges en særlig forsyningsordning, der skal afhjælpe de problemer, som skyldes den særlige geografiske situation, der gør sig gældende for nogle af øerne i Det Ægæiske Hav, og som medfører ekstra transportomkostninger ved levering af vigtige produkter, der skal anvendes til konsum, forarbejdning eller som rå- og hjælpestoffer. Disse vigtige produkter er opført i bilag I til traktaten. Artikel 3 i forordning (EF) nr. 1405/2006 bør derfor ændres, så den henviser til det pågældende bilag I, hvorved artiklens anvendelsesområde begrænses til kun de produkter, der er opført i nævnte bilag.
            
         
               (3)
            
            
               I artikel 6 i forordning (EF) nr. 1405/2006 fastsættes proceduren for vedtagelse af nærmere bestemmelser for anvendelsen af kapitel II i nævnte forordning. Da en tilsvarende bestemmelse findes i artikel 14 i forordning (EF) nr. 1405/2006, der vedrører gennemførelsen af forordningen i sin helhed, bør artikel 6 udgå.
            
         
               (4)
            
            
               Artikel 7 i forordning (EF) nr. 1405/2006 fastsætter foranstaltninger til støtte for lokal landbrugsproduktion generelt og har således et bredere anvendelsesområde end artikel 3. Artikel 7 i nævnte forordning bør derfor ændres og indeholde en henvisning til traktatens tredje del, afsnit II, og således omfatte jordbrugsprodukter, husdyrbrugsprodukter og fiskeriprodukter samt varer, der direkte er forbundet med disse produkter, og som har undergået en første bearbejdning.
            
         
               (5)
            
            
               Artikel 9, litra e), i forordning (EF) nr. 1405/2006 omhandler blandt de øvrige elementer, som støtteprogrammet kan indeholde, kontrol- og administrative sanktionsbestemmelser. Godkendelse af nationale kontrol- og administrative sanktionsbestemmelser kan imidlertid ikke ske inden for rammerne af EU-støtteprogrammet for de mindre øer i Det Ægæiske Hav. Nationale foranstaltninger kan kun meddeles Kommissionen i overensstemmelse med den nævnte forordnings artikel 16. Artikel 9, litra e), bør derfor ændres, så kontrol- og administrative sanktionsbestemmelser ikke omhandles i det program, som skal forelægges af de kompetente myndigheder i Grækenland.
            
         
               (6)
            
            
               Forordning (EF) nr. 1405/2006 bør derfor ændres i overensstemmelse hermed.
            
         
               (7)
            
            
               De fleste af de foranstaltninger, der er omhandlet i kapitel III i forordning (EF) nr. 1405/2006, gennemføres som direkte betalinger, og Rådets forordning (EF) nr. 1782/2003 (3) bør således indeholde henvisning hertil. På grund af en fejl blev henvisningen til De Ægæiske Øer fjernet i bilag I til forordning (EF) nr. 1782/2003 ved artikel 20, stk. 3, i forordning (EF) nr. 1405/2006. Bilag I bør derfor berigtiges med virkning fra datoen for anvendelsen af forordning (EF) nr. 1405/2006 —
            
         UDSTEDT FØLGENDE FORORDNING:
   Artikel 1
   I forordning (EF) nr. 1405/2006 foretages følgende ændringer:
   
               1)
            
            
               Artikel 1, stk. 1, affattes således:
               »1.   I denne forordning fastsættes særlige foranstaltninger vedrørende landbrugsprodukter, der skal afhjælpe ulempen for de mindre øer i Det Ægæiske Hav, i det følgende benævnt »de mindre øer«, som følge af at de er afsidesliggende ø-samfund.«
            
         
               2)
            
            
               Artikel 3, stk. 1, affattes således:
               »1.   Der indføres en særlig forsyningsordning for de landbrugsprodukter, der er opført i bilag I til traktaten (landbrugsprodukterne), og som på de mindre øer er vigtige med henblik på konsum eller forarbejdning eller som rå- og hjælpestoffer.«
            
         
               3)
            
            
               Artikel 6 udgår.
            
         
               4)
            
            
               Artikel 7, stk. 1, affattes således:
               »1.   Støtteprogrammet indeholder de foranstaltninger, der er nødvendige for at sikre, at de forskellige former for lokal landbrugsproduktion på de mindre øer videreføres og udvikles inden for det anvendelsesområde, der er fastsat i traktatens tredje del, afsnit II.«
            
         
               5)
            
            
               Artikel 9, litra e), affattes således:
               
                           »e)
                        
                        
                           tiltag, som sikrer en effektiv og korrekt gennemførelse af støtteprogrammet, herunder informering af offentligheden, overvågning og evaluering.«
                        
                     
         Artikel 2
   I bilag I i forordning (EF) nr. 1782/2003 indsættes følgende efter POSEI:
   
      
                  »De Ægæiske Øer
               
               
                  Kapitel III i forordning (EF) nr. 1405/2006 (4)
                  
               
               
                  Direkte betalinger, jf. definitionen i artikel 2, for foranstaltninger, der er fastsat i programmerne
               
            
   Artikel 3
   Denne forordning træder i kraft på dagen efter offentliggørelsen i Den Europæiske Unions Tidende.
   Artikel 2 anvendes fra 1. januar 2007.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Luxembourg, den 23. juni 2008.
      
         
            På Rådets vegne
         
         I. JARC
         
         
            Formand
         
      
   
   
      (1)  Udtalelse af 5.6.2008 (endnu ikke offentliggjort i EUT).
   
      (2)  EUT L 265 af 26.9.2006, s. 1.
   
      (3)  EUT L 270 af 21.10.2003, s. 1. Senest ændret ved forordning (EF) nr. 479/2008 (EUT L 148 af 6.6.2008, s. 1).
   
      (4)  EUT L 265 af 26.9.2006, s. 3.«